b'\n_START_ARTICLE_\nGibonni\n_START_SECTION_\nGibonnijeva biografija\n_START_PARAGRAPH_\nZlatan Stipi\xc5\xa1i\xc4\x87 \xe2\x80\x93 Gibonni se je rodil v Splitu. V mestu, kjer se je za\xc4\x8dela njegova zgodba o uspehu, ki je s\xc4\x8dasoma postala prava pravcata pravljica na hrva\xc5\xa1ki glasbeni sceni. Profesionalno se je za\xc4\x8del z glasbo ukvarjati sredi osemdesetih let prej\xc5\xa1njega stoletja, ko je bil znan kot vokalist rock skupine\xc2\xa0\xc2\xbbOsmi putnik\xc2\xab. Njegova glasba (svojevrstna me\xc5\xa1anica popa, etna in\xc2\xa0\xc2\xbbworld\xc2\xab\xc2\xa0glasbe) je svojstvena zaradi edinstvene, melanholi\xc4\x8dne mediteranske atmosfere in intimne lirike. Njegove pesmi so izvajali mnogi znani hrva\xc5\xa1ki glasbeniki, na \xc5\xa1tevilnih prireditvah pa so osvajale tudi presti\xc5\xbene glasbene nagrade. Ne bi zgre\xc5\xa1ili, \xc4\x8de bi rekli, da je Gibonni ena redkih pravih\xc2\xa0\xc2\xbbmainstream\xc2\xab\xc2\xa0glasbenih zvezd na Hrva\xc5\xa1kem. Kmalu po objavi njegovega prvega albuma Sa mnom ili bez mene\xc2\xab\xc2\xa0je pri\xc5\xa1lo do preobrata, ki je spremenil prihodnost njegove kariere. Za Oliverja Dragojevi\xc4\x87a, enega najbolj\xc5\xa1ih hrva\xc5\xa1kih izvajalcev, je napisal pesem Cesarica, za katero lahko re\xc4\x8demo, da je najve\xc4\x8dja pop uspe\xc5\xa1nica vseh \xc4\x8dasov. Gibonni je takoj postal najbolj iskan in cenjen glasbenik in skladatelj, njegove pesmi pa so brez izjeme postajale velike uspe\xc5\xa1nice. V preteklih desetih letih na glasbeni sceni je Gibonni delal z nekaterimi najbolj cenjenimi hrva\xc5\xa1kimi glasbeniki, od najve\xc4\x8djih pop zvezd do raznih klap. Albumi, ki so sledili po debitantskem, Noina arka (1993), Kruna od perja (1994) in Ru\xc5\xbea vjetrova (1997), so dali nekaj najve\xc4\x8djih narodnih uspe\xc5\xa1nic: Tempera (pozneje v priredbi najbolj znane hrva\xc5\xa1ko-kubanske skupine Cubismo), Lipa moja, Dvije du\xc5\xa1e, Ako me nosi\xc5\xa1 na du\xc5\xa1i, Ej vapore, ... Naslednji Gibonnijev solo album Judi, zviri i be\xc5\xa1timje je iz\xc5\xa1el pri zalo\xc5\xbebi Dallas Records leta 1999. V tistem trenutku je bil to najbolje prodajani album na Hrva\xc5\xa1kem in v Sloveniji, saj je osvojil kar sedem Porinov. Kmalu po izidu so ga kritiki ozna\xc4\x8dili kot\xc2\xa0\xc2\xbbnajbolj\xc5\xa1i hrva\xc5\xa1ki album desetletja\xc2\xab, s hiti kot so \xc4\x8cinim pravu stvar, Projdi vilo ali I ja \xc4\x87u budan sanjati. Gibbonijev dolgo pri\xc4\x8dakovani album Mirakul je bil objavljen 16. oktobra 2001 in v samo nekaj dneh postal najbolje prodajani hrva\xc5\xa1ki album vseh \xc4\x8dasov. Do danes so ga prodali v ve\xc4\x8d kot 60.000 izvodih (na Hrva\xc5\xa1kem in v Sloveniji). \xc5\xa0tevilni kritiki so ga ozna\xc4\x8dili kot najbolj\xc5\xa1i album leta 2001 (in tudi 2002), z nekaterimi pesmimi, ki sedaj \xc5\xbee zasedajo pomembna mesta v zgodovini hrva\xc5\xa1ke glasbe._NEWLINE_Po uspehu albumov Svi moji punti kad se zbroje (2003) in Unca fibre (2006), ki sta oba iz\xc5\xa1la pri zalo\xc5\xbebi Dallas Records, je konec leta 2007 izdal tudi dolgo pri\xc4\x8dakovani koncertni album Acoustic: Electric, ki je sestavljen iz skrbno zbranih najbolj\xc5\xa1ih posnetkov na Gibonnijevih spektakularnih in razprodanih koncertih od Pule, Zagreba, Ljubljane, Rijeke, Sarajeva, Splita, Osijeka in niza \xc5\xa1tevilnih drugih mest.'